**LEGOLAND® markerer 50 års jubilæum med kæmpe opgradering af LEGOREDO® Town**

**Når LEGOLAND® i 2018 fylder 50 år, bliver det med en kæmpe opgradering af gæstefavoritten LEGOREDO® Town. Området udvides med en ny rutsjebane for de yngste, og samtidig får den klassiske forlystelse, LEGO® Canoe, en stor istandsættelse, så hvin og skumsprøjt er sikrede i mange år fremover. Desuden venter en gennemgribende opdatering af parkens indgang og nye LEGO modeller flytter ind.**

Første spadestik er allerede taget til den 2500m2 store udvidelse af LEGOREDO**®** Town, og når parken åbner til sæson 2018, vil det traditionsrige område været udvidet med en ny forlystelse i form af rutsjebanen Flyvende Ørn. Sammen med en totalrenovering af LEGO**®** Canoe bliver Flyvende Ørn en hovedattraktion i det opgraderede LEGOREDO Town.

* LEGOREDO er indbegrebet af LEGOLAND nostalgi og er et område, som skal holde mange, mange år endnu. Derfor istandsætter vi til vores 50 års fødselsdag både det gamle kære, men vælger også at udvide netop dette område med endnu en ny LEGO tematiseret forlystelse, siger Christian Woller, direktør i LEGOLAND.

Flyvende Ørn suser gennem et imponerende Rocky Mountains inspireret landskab, hvor gæsterne får en mavekriblende tur ”på ryggen” af netop den unge, flyvende ørn. Først bevæger de sig 11 meter op i luften, forbi toppen af Ørneklippen, hvorfra de kan se ørnemoderen våge over sine unger i den store rede. Herefter går det hurtigt nedad, forbi søerne og LEGO dyrene, inden turen slutter sikkert på perronen.

**Mange flere LEGO klodser**
2018 bliver også året hvor parkens indgangsportal og en lang række facader vil gennemgå en stor farverig forvandling, inden fødselsdagsåret skydes i gang ved åbningen den 24. marts. Blandt andet vil en gigantisk rød LEGO dinosaur hilse gæsterne velkommen, når de træder ind i parken.

* Vi vil gerne give vores gæster oplevelsen af at blive suget ind i et overvældende LEGO univers, så snart de ankommer til parken, og derfor gør vi nu noget ekstra ud af de første indtryk. Børnene skal have fornemmelsen af, at LEGO modellerne hjemme fra værelset er vokset til gigantisk størrelse, og at de nu står midt i blandt dem, siger Christian Woller.

**Fødselsdag med verdensrekord?**Fødselsdagsåret i LEGOLAND bliver desuden markeret med en vaskeægte LEGO happening i 2018, når LEGO Tower Event lægger vejen forbi parken.

* Vi har planer om at slå rekorden og bygge verdens højeste LEGO tårn sammen med vores gæster, når LEGO Tower Event kigger forbi LEGOLAND i juni, siger Christian Woller.

**For yderligere information** kontakt pressechef Julie Sloth Blumensaat, Tlf.: 20308184, Email: Julie.Sloth@LEGOLAND.dk